Варта адзначыць, што камадыфікацыя грамадскіх прастораў адбываецца не на роўным месцы і звязаная з двума момантамі — зменамі ў ідэалогіі і фінансаваннем. Першы варта разумець як паступовы сыход дзяржавы з многіх сфераў гарадскога жыцця, найбольш заўважны ў развітых заходніх краінах. Другі, па сутнасці, з’яўляецца вынікам скарачэння сродкаў, што прызначаліся для стварэння новых грамадскіх прастораў і падтрымання існых, што вядзе да перакладання адказнасці на бізнес, які мае ўласныя спецыфічныя мэты і ўяўленне пра характар грамадскай прасторы.